Snelheid die oorsaak van Tiger se ongeluk | Netwerk24
07 April 2021 21:56
Snelheid was die hoofoorsaak van Tiger Woods se motorongeluk in Februarie, het die polisie in Los Angeles Woensdag bevestig.
Woods, wat deur sommige beskou word as die beste gholfspeler van alle tye, het ernstige beserings aan sy regterbeen, voet en enkel in die ongeluk op 23 Februarie opgedoen. Hy moes ook 'n noodoperasie ondergaan.
Volgens die owerhede in Los Angeles het Woods tussen 135 km/h en 140 km/h in die Rolling Hills Estates gery toe hy beheer oor sy voertuig verloor het. Die spoedperk is 70 km/h.
Die stuk pad waarop die ongeluk plaasgevind het, is bekend daarvoor dat dit gevaarlik is.
Woods se voertuig het teen 120 km/h beweeg toe dit die boom getref het. Die polisie het bevestig dat daar geen bewyse gevind kon word dat Woods ten tyde van die ongeluk onder die invloed van alkohol of dwelms was nie.
Die voertuig se dataopnemer wys dat Woods tydens die ongeluk nooit die remme gebruik het nie, maar eerder op die versneller getrap het. Dit dui daarop dat Woods dalk per ongeluk die versneller in plaas van die remme getrap het toe hy die voertuig tydens die ongeluk probeer beheer het.